SKRIFTLIG FORESPØRGSEL E-2494/02

af Mogens Camre (UEN) til Kommissionen

(9. september 2002)

Om: EU-Kommissionen benytter fundamentalistiske muslimer som rådgivere

I Kommissionens svar, E-1177/02(1) afgivet på vegne af Antonio Vitorino den 18. juni 2002, på mit spørgsmål af 15. april 2002 om Muslimske imamers voldsopfordringer skrev den: EU er, som De ved, baseret på de principper om frihed, demokrati og respekten for menneskerettighederne og de grundlæggende frihedsrettigheder, herunder ytringsfrihed under ansvar for loven, som er fælles for alle medlemsstaterne. Kommissionen beklager enhver adfærd, der evt. indebærer opfordring til had eller overtrædelse af menneskerettighederne.

Jeg gjorde i mit spørgsmål af 15. april 2002 opmærksom på, at Den Europæiske Menneskerettighedsdomstol i Strasbourg i dom af 31. juli 2002 (Sag 41340/98 og 41342/98) har fastslået, at sharia (islamisk lov) er i klar modstrid med de værdier, der er indeholdt i menneskerettighedskonventionen.

Ifølge det ansete danske dagblad Jyllands-Posten af 14. august 2002 benytter EU-Kommissionen sig af Tariq Ramadan som rådgiver i spørgsmål om islam. Ramadan er fundamentalistisk muslim, det vedkender han selv. Han skriver, at muslimer skal tilpasse sig det liberale samfund, men mener, at muslimer skal forblive fundamentalister, der i menneskerettighedernes misbrugte navn kræver ret til at opbygge et parallelsamfund med skarpe grænser udadtil og stram ortodoksi og selvjustits indadtil i de lande i Europa, hvor de har bosat sig.

På trods af utallige erklæringer fra EU, om at Unionen står for frihed og demokrati, på trods af at Den Europæiske Menneskerettighedsdomstol har erklæret sharia i strid med grundlæggende menneskerettigheder, benytter EU-Kommissionen alligevel Tariq Ramadan som rådgiver i kulturelle spørgsmål, selvom han er imod alle de værdier, som Unionen hævdes at forsvare.

På baggrund af ovenstående vil jeg gerne udbede mig en forklaring på, hvordan EU-Kommissionen kan forsvare at benytte sig af rådgivning fra en fundamentalistisk muslim i noget så vigtigt som kulturelle spørgsmål. Det er vel ikke umuligt at finde én kompetent rådgiver indenfor den islamiske trosretning, som ikke ønsker at omstyrte vores samfund og afskaffe demokratiet?

(1) EFT C 28 E af 6.2.2003, s. 77.

Svar afgivet på Kommissionens vegne af Romano Prodi

(25. oktober 2002)

Kommissionen har hidtil ikke benyttet sig af Tariq Ramadan som rådgiver i kulturelle spørgsmål, således som det ærede medlem påpeger.

Den inviterede ham derimod til at deltage i et videnskabeligt og kulturelt seminar, den afholdt den 7.-8. maj 1997 i Santiago de Compostella over emnet etnisk inspiration i EU. Mødedeltagerne værdsatte hans menneskelige og åbne forslag og hans ambition om at fremme integrationen af unge muslimer i de EU-lande, hvor de er født. Det var derfor, Kommissionen igen inviterede professor Ramadan til at tale på kollokviet om interkulturel dialog, der blev afholdt i Bruxelles den 20.-21. marts 2002.

EU bygger på en række principper, som er fælles for EU-landene, nemlig frihed, demokrati og respekten for menneskerettighederne og de grundlæggende friheder, herunder ytringsfriheden, med de begrænsninger, der er fastsat i loven.

Det er på det grundlag og ved brug af en række tilbundsgående analyser, at Kommissionen vælger de eksperter, den vil benytte på det kulturelle område. Den har generelt til hensigt at fortsætte således, idet den mener, at det for at skabe den nødvendige klarsynethed i forbindelse med alle foranstaltninger af fælles interesse for EU og EU-landene er nødvendigt at få fremlagt en lang række forskelligartede forslag og analyser.